
FYLKESMANNEN I SOGN OG FJORDANE

Fylkesmannen i Sogn og Fjordane

Side 2




Lærdal Sankelag

Rovviltutvalet 

v/Lars Nesse

6888 STEINKLEPP

	Dykkar ref.
	Vår ref.
	Leikanger

	
	2002/05139-2/434.11/HM/A
	15.08.2002



Søknad om fellingsløyve på skadegjerande jerv i Lærdal kommune 

Vi viser til søknad frå Lærdal Sankelag, rovviltutvalet v/Lars Nesse 13.08.2002 om fellingsløyve på jerv.

Statens Naturoppsyn (SNO) har i tida 07.07.02 – 13.08.02 undersøkt til saman 15 kadaver av sau i området ved Stavadalen og i Senddalen i Lærdal kommune. Av desse var 7 dokumentert drepe av jerv, 5 truleg drepe av jerv og 3 usikre. Dei 5 siste kadavera vart undersøkt 08.08.02 og var heilt ferske. Det er og funne 5 kadaver som ikkje er undersøkt. Eitt lam måtte avlivast 10.08.02 etter det som truleg var jerveskade. SNO skal undersøkje ytterlegare 5-7 kadaver 15.08.02 slik at totalt tal kadaver er om lag 30.

Det har dei siste åra vore til dels store jerveskadar i den delen av Nordfjella som høyrer til Sogn og Fjordane og i hovudsak i Lærdal kommune. Området er viktig beiteområde for sau i fylket. Totalt vart det i fjor sleppt 10949 sau/lam på beite i kommunen. Erstatningsutbetalingane for 2001 viser at Lærdal kommune var hardast råka av jerveskadar med kr 324811,- utbetalt for 17 sau og 235 lam. Observasjonar av jerv og jervespor viser at det er jamn aktivitet av jerv her. Potensialet for ytterlegare skade er stor.

Direktoratet for naturforvaltning har i brev 31.05.2002 gjeve fylkesmennene i Sør-Noreg mynde til å iverksetje fellingsløyve på 2 jerv i 2002, i tillegg til 2 jerveløyve i Dovre og Lesja kommunar. Dette er to færre enn i 2001. 

I høve til beitesesongen 2001 har situasjonen for jervebestanden endra seg ein del. Kjerneområdet for jerv i Dovre-Snøhetta området vart oppheva 01.04.02. Jerven hadde her eit sterkt vern, mens terskelen for å gje fellingsløyve utanfor kjerneområdet var låg. Slik situasjonen er no skal jervebestanden i Sør-Noreg forvaltast som ein bestand og dette inneber at terskelen for å gje fellingsløyve t.d. i vårt fylke vil liggje noko høgare enn før. I tillegg var avgangen av jerv i Sør-Noreg stor sist sesong med 22 jerv, herav minimum 13 tisper. I St. prp. Nr 1 (2001-2002) er målet for tal ynglingar i Sør-Noreg (10-15).  Dette er ikkje nådd i år med berre 3-4 dokumenterte ynglingar. M.a. ut i frå dette meiner DN at det gjev grunn til å utvise varsemd med uttak av jerv i næraste framtid.

Målet med skadefelling er ikkje å regulere ein rovviltbestand, men å forhindre ytterlegare tap av bufe. Det vert understreka at andre førebyggjande tiltak i størst mogleg grad skal prøvast ut før fellingsløyve blir gjeve. Sjølv om kjerneområdet er oppheva vil det framleis vere aktuelt og naudsynt å gjennomføre ei differensiert forvaltning av jervebestanden. Slik sett har difor ikkje rammetilhøva endra seg vesentleg for forvaltninga av jerv i Sogn og Fjordane. Her skal det framleis ikkje vere ynglande bestandar av jerv, men det vert samstundes presisert at fylka i Sør-Noreg må ta sin del av ansvaret for å oppfylle målet om 10-15 ynglingar. Eit viktig mål må etter vår meining vere at utvekslinga av jerv mellom Sør og Nord-Noreg held fram og vert betra. I denne samanheng vert vårt fylke perifert i høve til desse å nå måla.

Tapa i området har dei siste dagane vore aukande, og fylkesmannen i Sogn og Fjordane legg i denne saka vekt på stort skadepotensiale, tidspunkt i beitesesongen og tidlegare tap. 

Røynsler over fleire år vise at det sjeldan har lukkast å ta ut skadegjerande jerv. Samstundes er det i slutten av august og førstninga av september at dei største tapa brukar oppstå. Sjølv om det er tidleg i sesongen, vil vi sterkt oppmode om å planleggje iverksetjing av tidleg nedsanking, dersom skadane held fram og det ikkje vert teke ut jerv. Dette både for å redusere tapa og for å spare sauene for unødig liding. 
Det er høve til å få eit tilskot på kr 5,- pr vinterfora sau pr dag det blir sanka ned tidlegare enn normal sankedato for området. I tillegg er det og i tida framover betre slakteprisar enn under hovedsanken.

Søknad om fellingsløyve på jerv vert handsama etter Forskrift om forvaltning av bjørn, jerv, ulv, og gaupe, fastsett ved kgl.res. 30.06.2000. Vi viser og til brev frå DN 31.05.2002.

På bakgrunn av dokumentert skade på sau i Nordfjella, skadepotensiale og skadar dei siste åra, gjev fylkesmannen løyve til felling av 1 jerv i Nordfjella i Lærdal kommune. 

Fellingsområdet er avgrensa slik: Rv 52 Hemsedal ved fylkesgrensa til Buskerud og til Borlaug, E 16 frå Borlaug til Lærdal, vegen Lærdal – Aurland til grensa til Aurland, vidare søraust langs kommunegrensa til Aurland og til fylkesgrensa til Buskerud og tilbake til RV 52 langs grensa Lærdal kommune og Buskerud. 

Følgjande vilkår er knytt til fellingsløyvet:

1. Fellingsløyvet vert tildelt Lærdal Sankelag, rovviltutvalet v/Lars Nesse. Sankelaget melder frå til Lærdal kommune om  kva for personar som tek del i jakta. Sankelaget melder vidare denne lista til lensmann og fylkesmannen, inkludert namn på jaktleiar for jaktlag. Dette må skje før jakta startar. Berre jegerar som er godkjent av sankelaget kan delta i fellingsforsøket. Jaktlaget/jaktlaga må ikkje vere større enn at det er sikra kommunikasjon mellom jegerane og jaktlag for å unngå at fleire dyr vert felt. 

2. Alle oppnemnde jegerar skal vere kjent med innhaldet i dette brevet og vedlagde brev  av 31.05.2002 frå Direktoratet for naturforvaltning.

3. Fellingsløyvet gjeld for tidsrommet frå 15.08.2002 kl. 12.00 til 01.09.2002 kl. 18.00.


5.   Ved felling av jerv skal det nyttast våpen- og ammunisjon godkjent for storviltjakt, jf forskrift om våpen og ammunisjon til storvilt- og småviltjakt, og skyteprøve for storviltjegarar (Rundskriv 3/99). Bruk av hagle er tillate ved felling av jerv.

6.  Felling av jerv skal straks meldast til kommunen, fylkesmannen og DN. Meldinga skal innehalde opplysningar om tid og stad for fellinga. Fellingsstaden skal kunne påvisast. Tlf. fylkesmann Sogn og Fjordane; 57 65 51 42 / 57 65 50 00 / utanom ordinær kontortid; 57 65 35 10. 

7.  Dersom jerv vert såra under forsøk på felling, pliktar jegeren utan opphald å melde frå til fylkesmannen, kommunen og næraste politimynde. Generelt for ettersøk av jerv gjeld punkta i forvaltningsforskrifta § 6.

8. Jerv som blir felt er Viltfondet sin eigedom. Ingen kan difor på nokon måte gjere seg nytte  av jerven utan etter samtykke med DN. Felt dyr skal så raskt som mogleg bringast til Norsk  Institutt for Naturforskning (NINA), Tungasletta 2, 7485 Trondheim. 

9. Med heimel i viltlova § 52, siste ledd, gjev DN løyve til bruk av laus hund under forsøk på felling. Dersom dette vert vurdert må naudsynt løyve etter bufelova hentast inn av jaktleiar.

Fellingsløyvet er gjeve med heimel i § 12 i viltlova og i § 3 i forskrift om forvaltning av bjørn, jerv, ulv og gaupe fastsett ved Kgl. Res. 30.06.2000. 

Dette vedtaket kan påklagast etter reglane i forvaltningslova innan tre veker, jf vedlagde          skjema. Ei eventuell klage skal rettast til DN, men sendast via fylkesmannen.

Med helsing

Jofred Takle


Hermund Mjelstad

seksjonsleiar


rovviltkonsulent

Kopi:
Lærdal kommune, pb 24, 6886 Lærdal


Aurland kommune, pb 84, 5741 Aurland


Lensmannen i Lærdal, 6886 Lærdal


Rovviltkontakt Rein Arne Golf, 6887 Lærdal


Direktoratet for naturforvaltning, Tungasletta 2, 7485 Trondheim


Fylkesmannen i Buskerud, pb 1604, 3007 Drammen


SNO v/Lars Inge Enerstvedt, boks 137, 3631 Rødberg


SNO v/Sverre Tveiten, 5784 Øvre Eidfjord


Rovviltutvalet v/Kirsti Timenes Bell, 6978 Viksdalen


Naturvernforbundet i Sogn og Fjordane, pb 470, 6853 Sogndal


land, hm, jt, ney, fmla v/bhh

	Telefon

	Telefon

	Tinghuset, Skrivarvegen 3
	57 65 50 00
	Hafstadvegen 48
	57 72 32 00

	Postboks 43

	Postboks 14
	Telefaks

	6861 LEIKANGER
	57 65 50 55
	6801 FØRDE
	57 82 12 05

	Epost: Postmottak@fm-sf.stat.no
	Internett:  www.fjordinfo.no/fmsf

